Diari Oficial de la Generalitat Valenciana


Sumari del DOGV 6384, del 26-10-2010 (2010/11369)

DECRET 178/2010, de 22 d'octubre, del Consell, pel qual es crea i es regula la Comissió de Coordinació Interdepartamental i el Centre Directiu de Coordinació Operativa del Programa de Desenvolupament Rural Sostenible de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/10/22/178/dof/vci/html**

### Dades del document

Número de DOGV
:   6384

Data del DOGV
:   26-10-2010

Secció del DOGV
:   I. DISPOSICIONS GENERALS

Número del document
:   2010/11398


Data del document
:   22-10-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * hàbitat rural
    * desenvolupament rural
    * legislació
    * organització administrativa
    * reglament intern

DECRET 178/2010, de 22 d'octubre, del Consell, pel qual es crea i es regula la Comissió de Coordinació Interdepartamental i el Centre Directiu de Coordinació Operativa del Programa de Desenvolupament Rural Sostenible de la Comunitat Valenciana. [2010/11817]  
La Llei 45/2007, de 13 de desembre, per al Desenvolupament Sostenible del Medi Rural, té per objecte l'establiment de mesures per a afavorir un desenvolupament sostenible del medi rural per mitjà de l'acció de l'administració general de l'Estat i la concertada amb la resta de les administracions públiques, a fi d'aconseguir una acció pública coordinada i complementària en este àmbit que millore la cohesió econòmica i social entre els diversos territoris, com també la protecció i l'ús sostenible dels ecosistemes i recursos naturals.  
Els seus objectius generals són, al mateix temps, econòmics, socials i mediambientals, i per a la consecució del seu objectiu específic, el desenvolupament rural sostenible, es definix una sèrie de mesures, que van des de la diversificació de l'activitat econòmica i la millora d'infraestructures i equipaments públics fins a la prestació de servicis socials bàsics i la consecució d'una qualitat ambiental en el medi rural.  
A nivell organitzatiu, en la llei es preveuen, com a instrument necessari per a la seua aplicació, la creació d'una comissió interministerial, com a òrgan de direcció i coordinació interdepartamental.  
Esta previsió legal s'ha desplegat reglamentàriament per mitjà del Reial Decret 865/2008, de 23 de maig, en què es regula la composició, les funcions i el funcionament dels òrgans col·legiats esmentats.  
A més dels instruments mencionats, en la disposició final segona de la llei s'establix l'aprovació, en el termini màxim de tres mesos des de la constitució del Consell per al Medi Rural, del primer programa de desenvolupament rural sostenible, que s'elaborarà en coordinació amb les comunitats autònomes.  
L'esmentada Llei 45/2007 establix que el Programa de Desenvolupament Rural Sostenible serà aplicable als termes municipals del medi rural que estiguen integrats en les zones rurals delimitades i qualificades com a tals, funcions que seran realitzades per les comunitats autònomes, i s'aprovarà un pla per cada una d'estes en què es recolliran les actuacions que les administracions competents en cada cas hagen de dur a terme en la dita zona.  
Així mateix, s'establix el sistema de cooperació entre les administracions públiques i la participació de les comunitats autònomes en els instruments necessaris per a l'aplicació de la llei, especialment el Consell per al Medi Rural.  
Constituït el Consell per al Medi Rural al desembre de 2008, és procedent, en virtut de la disposició final segona de la llei esmentada, l'elaboració i l'aprovació del Programa de Desenvolupament Rural Sostenible. Amb esta finalitat s'han desenvolupat diverses reunions de treball amb els responsables de desenvolupament rural de les diferents comunitats autònomes, a fi d'avançar en qüestions lligades al desplegament de la llei i determinar els criteris perquè les comunitats autònomes realitzen la delimitació i qualificació en els seus territoris respectius de les zones rurals en què serà aplicable la llei durant el primer programa.  
La participació amb l'administració General de l'Estat en l'elaboració del programa, com també la seua aplicació en la Comunitat Valenciana i la seua concreció en els diferents plans de zona, fa necessari establir un sistema de governança per a coordinar els diferents departaments que hi participen per les seues competències sectorials, així com la contribució de l'administració local i les entitats implicades en el desenvolupament rural sostenible.  
La Conselleria d'Agricultura, Pesca i Alimentació creu convenient que la Comunitat Valenciana organitze la participació de les diferents conselleries amb competències sectorials en la matèria per mitjà de la creació d'una comissió, de la qual formaran part totes aquelles amb competències sectorials afectades en la seqüència d'operacions d'elaboració i aplicació del programa, i una comissió per a cada pla de zona com a instrument de col·laboració en la seua confecció.  
En este sentit, les mesures per al desenvolupament rural sostenible que podrà incloure el programa tenen com a objecte, d'acord amb el que s'establix en la llei, incentivar la diversificació econòmica, crear i mantindre l'ocupació, establir infraestructures, equipaments i servicis bàsics, potenciar el desenvolupament i la implantació d'energies renovables, fomentar l'eficiència, l'estalvi i el bon ús dels recursos hídrics, potenciar l'ús de les tecnologies de la informació i la comunicació, incrementar la seguretat dels ciutadans, intensificar la prestació d'una educació pública de qualitat, mantindre una oferta cultural estable i pròxima al medi rural, facilitar l'accés de la població a uns servicis públics sanitaris de qualitat, propiciar l'estabilitat de l'ocupació pública en el medi rural, millorar la protecció social i obtindre un desenvolupament urbanístic adaptat a les necessitats del medi rural.  
En virtut dels articles 18.f) i 28.c) de la Llei del Consell, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 22 d'octubre de 2010,  
DECRETE  
Article 1. Creació de la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana  
Es crea la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana com a òrgan col·legiat responsable de dirigir i coordinar l'acció dels diferents departaments del Consell en relació amb el medi rural per a l'aplicació, en l'àmbit de la Comunitat Valenciana, de la Llei 45/2007, de 13 de desembre, per al Desenvolupament Sostenible del Medi Rural. La Comissió estarà adscrita a la conselleria competent en matèria de desenvolupament rural.  
Article 2. Composició de la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana  
La Comissió es compondrà dels membres següents:  
1. Presidència: el/la titular de la conselleria competent en matèria de desenvolupament rural.  
2. Vicepresidència: el/la titular de la direcció general competent en matèria de desenvolupament rural.  
3. Vocals: una persona en representació de cada una de les conselleries del Consell.   
4. Secretaria: un funcionari o funcionària de la conselleria competent en matèria de desenvolupament rural, designat/ada per la Presidència de la Comisió.  
Article 3. Funcions de la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana  
Són funcions de la Comissió les següents:  
1. Aprovar les estratègies i els objectius de desenvolupament rural, així com les estratègies territorials d'ordenació rural.  
2. Proposar i impulsar actuacions de caràcter general a incloure en els plans de zona.  
3. Anàlisi, debat de les propostes i actuacions quantificades de les diferents conselleries.  
4. Anàlisi de complementarietat amb els instruments financers convencionals europeus i la resta de línies habituals d'inversió o ajuda.  
5. Conéixer i participar en el procés de concertació amb l'administració general de l'Estat en la fase de protocol de col·laboració i conveni específic de col·laboració.  
6. Participar en l'elaboració dels plans de zona.  
7. Dirigir i coordinar l'actuació de les diferents conselleries intervinents.  
8. Anàlisi i seguiment de cada pla de zona.  
Article 4. Funcionament i règim jurídic de la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana  
1. La convocatòria, el règim de constitució, l'adopció d'acords i, en general, el funcionament de la Comissió, s'adequarà a les disposicions de les normes generals sobre òrgans col·legiats.  
2. La Comissió es reunirà, com a mínim, una vegada al semestre i sempre que, per raons d'urgència o necessitat, així ho considere convenient la Presidència o ho sol·liciten, almenas, dos terços dels seus membres.  
3. En casos d'absència, vacant, malaltia o una altra causa legal, el president o presidenta i el vicepresident o vicepresidenta seran substituïts/ïdes per una persona en representació de la conselleria competent en matèria de desenvolupament rural.  
Article 5. Creació del Centre Directiu de Coordinació Operativa del Programa de Desenvolupament Rural Sostenible de la Comunitat Valenciana  
1. Es crea el Centre Directiu de Coordinació Operativa del Programa de Desenvolupament Rural Sostenible de la Comunitat Valenciana com a òrgan adscrit a la conselleria competent en matèria de desenvolupament rural i dirigit pel/per la titular de la direcció general d'esta conselleria que té atribüides les competències en l'esmentada matèria.  
2. La coordinació de totes les actuacions necessàries per a la posada en funcionament del programa, l'execució i el seguiment es durà a terme per la conselleria competent en matèria de desenvolupament rural, que nomenarà el director/a general amb competències en matèria de desenvolupament rural responsable de la coordinació general i de la representació de la Comunitat Valenciana davant del Consell per al Medi Rural desplegat pel Reial Decret 865/2008, de 23 de maig.  
Article 6. Funcions del Centre Directiu de Coordinació Operativa del Programa de Desenvolupament Rural Sostenible de la Comunitat Valenciana  
La coordinació del Programa, sense detriment de les funcions assignades a altres òrgans relacionats en este decret, durà a terme les funcions següents:  
1. Proposar les estratègies i els objectius de desenvolupament rural, i també proposar les estratègies territorials d'ordenació rural.  
2. Coordinar l'elaboració dels plans de zona.  
3. Impulsar el procés de participació i coordinació.  
4. Coordinar les tasques d'informació, dinamització, coordinació, gestió, control, seguiment i avaluació de les actuacions necessàries per a l'execució de cada un dels plans de zona.  
5. Dissenyar i executar el programa d'activitats de participació pública per a l'elaboració de cada pla de zona.  
6. Crear les comissions per a cada pla de zona com a instrument de col·laboració en la seua confecció.  
7. Establir un cronograma per a l'elaboració dels plans de zona.  
8. Proposar l'orde del dia i la convocatòria de les reunions dels diferents òrgans que participen en el procés d'elaboració dels plans de zona.  
9. Actuar com a interlocutor entre la comissió de cada pla de zona i l'òrgan interdepartamental.  
10. Seleccionar les propostes procedents de l'òrgan interdepartamental i les comissions de cada pla de zona.  
11. Iniciar el procés per a l'avaluació ambiental estratègica dels plans de zona.  
12. Proposar a cada conselleria l'anàlisi de propostes d'actuació i de complementarietat amb els instruments financers convencionals.  
13. Actuar com a interlocutor entre l'administració General de l'Estat i l'òrgan interdepartamental.  
14. Representar la Generalitat en els diferents òrgans col·legiats a nivell estatal per a la posada en funcionament de la Llei 45/2007, de 13 de desembre, per al Desenvolupament Sostenible del Medi Rural.  
Article 7. Territoris d'aplicació  
A l'efecte de l'aplicació de la Llei 45/2007 i de totes les disposicions que es dicten per al seu desplegament a la Comunitat Valenciana, el territori d'aplicació estarà format per l'agregació dels 362 municipis que es detallen en l'annex.  
Article 8. Delimitació i qualificació de les zones rurals de la Comunitat Valenciana  
1. A l'efecte de l'aplicació de la Llei 45/2007, els 362 municipis de la Comunitat Valenciana es repartixen entre 15 zones, qualificades segons el seu grau de ruralitat, indicant-se cada cas en l'annex.  
2. Les 15 zones establides en l'apartat 1 d'este article es qualifiquen de la manera següent:  
a) Zones a revitalitzar: zones 3, 4, 6, 8, 12 i 15.  
b) Zones intermèdies: zones 2 i 13.  
c) Zones periurbanes: zones 1, 5, 7,9, 10, 11 i 14.  
Article 9. Modificació de les zones  
1. El Consell podrà modificar, per mitjà d'un acord, que cal publicar en el Diari Oficial de la Comunitat Valenciana, la delimitació del medi rural i la qualificació de les zones rurals que s'establixen en els articles 7 i 8 anteriors d'este decret.  
2. La conselleria competent en matèria de desenvolupament rural podrà modificar, per mitjà d'una resolución, que cal publicar en el Diari Oficial de la Comunitat Valenciana, la relació de municipis inclosos en cada zona, que s'inserix com a annex.  
Article 10. Naturalesa de les directrius estratègiques territorials d'ordenació rural   
Les directrius estratègiques territorials d'ordenació rural de la Comunitat Valenciana orientaran i, si s'escau, condicionaran la localització territorial de les mesures derivades del Programa de Desenvolupament Rural Sostenible afavorint la compatibilitat dels plans i actuacions que es duguen a terme en cada zona rural en funció de les seues característiques i potencialitats.  
Article 11. Procediment d'aprovació de les directrius estratègiques territorials d'ordenació rural  
Les directrius seran aprovades pel titular del Centre Directiu de Coordinació Operativa amb la participació de la Comissió de Coordinació Interdepartamental i les comissions constituïdes amb els agents institucionals, econòmics i socials que despleguen la seua activitat en cada una de les zones, i podran ser revisades a petició de l'Òrgan Interdepartamental o la comissió de cada zona.   
Article 12. Procediment d'aprovació dels plans de zona  
1. El Centre Directiu de Coordinació Operativa, amb la participació de la Comissió de Coordinació Interdepartamental i les comissions constituïdes amb els agents institucionals, econòmics i socials que despleguen la seua activitat en cada una de les zones, serà l'òrgan encarregat d'aprovar prèviament els plans de zona i d'elevar-los al Consell.  
2. Per a l'elaboració dels diferents plans es constituirà una comissió per cada una de les zones, l'objectiu de la qual serà cooperar amb l'administració autonòmica en la formulació del pla de zona de l'àrea rural delimitada i qualificada i elevar la proposta del pla de zona corresponent al titular del Centre Directiu de Coordinació Operativa que, així mateix, tindrà encomanades les funcions de seguiment de cada pla i la seua avaluació.  
3. Actuarà com a president o presidenta de cada comissió la persona que hi acudisca en representació de la conselleria competent en matèria de desenvolupament rural nomenada a este efecte, i actuarà com a secretari/ària un/a funcionari/ària de la dita conselleria.  
Disposició addicional  
Única. Constitució de la Comissió de Coordinació Interdepartamental del Programa de Desenvolupament Rural Sostenible de la Comunitat Valenciana  
La Comissió de Coordinació Interdepartamental del Programa de Desenvolupament Rural Sostenible de la Comunitat Valenciana es constituirà en el termini màxim d'un mes des de l'entrada en vigor d'este decret.  
Annex   
Municipis inclosos en les 15 zones rurals definides per a l'execució del Programa   
de Desenvolupament Rural Sostenible a la Comunitat Valenciana  
Disposicions finals  
Primera. Desplegament i execució  
Es faculta la persona titular de la conselleria competent en matèria de desenvolupament rural per a adoptar totes les mesures que resulten adequades per al desplegament i l'execució d'este decret i, en particular, les relatives al funcionament de la respectiva comissió de cada pla de zona.   
Segona. Entrada en vigor   
Este decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 22 d'octubre de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
\* \* \* \* \*  
Anexo   
Municipios incluidos en las 15 zonas rurales definidas para la ejecución   
del Programa de Desarrollo Rural Sostenible en la Comunitat Valenciana  



Còpia Permalink ELI